Thomas Kvam

**Thomas Kvam** (født 1972) er en norsk billedkunstner og forfatter. Han er utdannet billedkunstner fra Statens Kunstakademi i Oslo (1996–2000) og tok en mastergrad i kunst ved Goldsmiths College, London (1998–1999). Kvam tok senere doktorgrad i kunst ved Kunstakademiet i Oslo.

### Kunstnerisk virke
Kvams arbeid kan deles inn i flere faser. Mellom 1994 og 2004 skapte han sammen med Frode Oldereid en serie robot-, video- og lydinstallasjoner som undersøkte forholdet mellom teknologi, ideologi og makt. Disse prosjektene fikk internasjonal oppmerksomhet og ble vist i bl.a. Island, Frankrike, Slovenia, Hellas, England og Kroatia, i tillegg til en rekke utstillinger i Norge.

Etter 2004 har Kvam særlig markert seg med animasjonsfilmer der politisk satire utgjør kjernen. Hans første animasjonsfilm, *Eurobeing* (2006), ble innkjøpt av Pompidousenteret i Paris.

I 2010 etablerte han forlaget **Office for Contemporary Anarchy**, som utga bøker som *Emokonseptualisme* (2010), *Rantology* (2011) og den kontroversielle fotopublikasjonen *nowthatsfuckedup/Krieg dem Kriege* (2011), basert på sensurerte krigsfotografier fra Irak og Afghanistan. Bokprosjektet dannet grunnlag for hans flerårige prosjekt *SchizoLeaks*, som kulminerte i en stor retrospektiv utstilling på Haugar Kunstmuseum i 2021.

Kvams kunstneriske praksis kombinerer billedkunst, litteratur og samfunnskritikk, ofte med fokus på biopolitikk, teknologi og mediekultur. Hans arbeider har vakt debatt gjennom bruken av både dokumentarisk materiale og fiksjonale grep.

### Requiem for an Exit
I samarbeid med Frode Oldereid vendte Kvam i 2024 tilbake til robotkunst med installasjonen *Requiem for an Exit*, vist på Meta.Morph-biennalen i Trondheim. Verket består av en fire meter høy robot som fremfører en monolog om genetisk determinisme, krig og menneskehetens destruktive arv. Installasjonen ble belønnet med **Golden Nica** i kategorien *New Animation Art* under **Prix Ars Electronica 2025** i Linz, Østerrike.

### Forfatterskap
Som forfatter debuterte Kvam med romanen *Homo Sacco* (2017). Han er også medredaktør for tidsskriftet *Gespenster*. Hans litterære produksjon spenner fra konseptuell poesi til essays og romaner, og han kombinerer ofte det litterære arbeidet med sine kunstprosjekter.

## Bibliografi
Roman: Homo Sacco, Cappelen Dam, 2017, ISBN 9788202547769

### Utgivelser på eget forlag
* *[[Emokonseptualisme]], Røed & Kvam,* Thomas Kvam (red.), Kjetil Røed (red.) 2010. ISBN 9788299829106
* *Rantology, [[Eric Harris]] & [[Dylan Klebold]],* Thomas Kvam (red.), Erik Foynland (red.) 2011.  ISBN 9788299829113
* *nowthatsfuckedup/Krieg dem Kriege,* Thomas Kvam (red.) 2011.  ISBN 9788299829120
* *En gjennomsnittlige bestselger,* konseptuell roman, Thomas Kvam, 2009

### Artikler og essayistikk
* *Gruppe 12, Skjønnlitterær antologi.* 2012. Karin Nygård (red.) Kolon Forlag, ISBN 978-82-05-42210-0
* *En antologi: Krig og fred*, Møllebyen Litteraturfestival 2011.  ISBN 9788299859707

## Referanser
**Noter**


**Litteratur**

*Norsk kunsthistorie, bilde og skulptur frå vikingtida til i dag.* Gunnar Danbolt, Samlaget, 2009. ISBN 9788252174359

## Eksterne lenker
* Hjemmeside 
* Norsk deltager i Beijing 
* Anmeldelse av videoverket Eurobeing i Frieze
* Anmeldelse av videoverket Eurobeing, kunstkritikk.no 
* Intervju med Thomas Kvam i Billedkunst Besøkt 13. mai 2014